《和赵生唐卿师白韵游横溪》
宋代·孙应时

野桥高竹转修篱，问讯东风步屧随。
雨过天清水声急，山长云白鸟飞迟。
从来丘壑多幽兴，随分风流到小诗。
一榻烟霞须早计。莫教容易鬓成丝。

作者简介：（1154—1206）绍兴馀姚人，字季和，号烛湖居士。孙介子。师事陆九渊。孝宗淳熙二年进士。授黄岩尉，为常平使者朱熹所重，与定交。丘崇帅蜀，辟入制幕，尝策言吴曦将叛。徙知常熟，秩满，郡守以私恨诬其负仓粟三千斛而捃摭之，市民竟为代偿，守益怒，坐贬秩。宁宗开禧二年起判邵武军，未赴而卒。有《烛湖集》。